“አፍሮ-ዐረብ ዲቫይድ” የግብጽ ሁለት የዲፕሎማሲ መጫዎቻ ካርዶች፡፡
ባሕር ዳር፡ መጋቢት 08/2012 ዓ.ም (አብመድ) “የዓባይ ሙግት” የተሰኘውና በአዲስ አበባ ዩኒቨርሲቲ ፕሬስ የታተመው መጽሐፍ ውስጥ እንደተጠቀሰው መረጃ በዓለም ላይ 214 ወንዞች ከሁለት ሀገራት በላይ አቆራርጠው የሚፈሱ በመሆናቸው ድንበር ተሻጋሪ ወንዞች ይባላሉ፡፡ የእነዚህ ወንዞች ተፋሰስ 50 በመቶ ያክሉ ምድራዊ ክፍልን ሲሸፍኑ 32 በመቶ የሚሆኑት የግዛት ድንበሮች ሆነው ያገለግላሉ፡፡ ይሁን እንጂ የጋራ የውኃ ሀብትን ለመከፋፈልም ሆነ ግልጋሎቱን በተመለከተ መንግሥታትን ግዳጅ ውስጥ የሚያስገባ ዓለም አቀፍ ሕግ አልነበረም፡፡ በዓባይ ወንዝ ላይ ለዘመናት የዘለቀው የተፋሰሱ ሀገራት ውዝግብም ምንጩ የየሀገራቱ የግል ፍላጎት እንጂ ዓለም አቀፍ አስገዳጅ ሕግ አለመኖሩ እንደምክንያት ይጠናይል የጥቁር ዓባይ እና የነጭ ዓባይ ድምር ወንዝ ነው፡፡ በዓለማችን በርዝመቱ ግንባር ቀደም የሆነው የዓባይ ወንዝ የሀገራትን ድንበር እያቆራረጠ 6 ሺህ 650 ያክል ኪሎ ሜትሮችን ይጓዛል፡፡ በወንዙ ዳርቻ ለሚኖሩ ሕዝቦች ዓባይ ማለት ሕይወት ነው፡፡ አሁን ባለንበት 21ኛው መቶ ክፍለ ዘመን በተፋሰሱ አካባቢዎች የሚኖሩ ሕዝቦች የዕለት ኑሯቸውን የሚሸፍኑት በዓባይ እንደሆነ ይነገራል፡፡ የዓባይን ወንዝ ለፍጥረት የተዘከረ ተስፋ እና ውለታ አድርገው የሚወስዱትም የበዙ ናቸው፡፡ ጥንታውያን የኑቢያ እና የግብጽ ሰዎችም ዓባይ የተቀደሰ ወንዝ ነው ብለው ያምኑ እንደነበር ታሪክ ይነግረናል፡፡